Woede na moord op Limpopo-tiener(Argieffoto: SA Polisie/Twitter) Die adjunkminister in die presidensie belas met vroue, kinders en mense met gestremdhede het die moord op ŉ 14-jarige meisie van Limpopo ten sterkste veroordeel. “Dit bewys dat ons as ŉ land in ŉ oorlog met jong vroue en meisies gewikkel is,” het adj.min. Hlengiwe Mkhize gesê nadat Morongwa Marakalala se liggaam 12 dae ná haar verdwyning gevind is. Morongwa, van die Silvermine-nedersetting, het op 5 Mei spoorloos verdwyn. ŉ Grootskaalse soektog deur lede van die lugvleuel, die honde-eenheid, die soek-en-reddingseenheid en inwoners van die gebied het egter niks opgelewer nie. Haar liggaam is Sondag, byna twee weke later, deur inwoners van die gebied op ŉ koppie in die omgewing ontdek. Morongwa se liggaam was gedeeltelik verbrand, haar hande agter haar rug vasgebind, haar bene met ŉ tou vasgemaak en sommige van haar liggaamsdele is verwyder. “Dit maak ŉ mens siek om te dink dat ŉ 14-jarige so wreed aangerand en haar lewe van haar en haar gesin gesteel is, veral in ŉ gemeenskap waar volwassenes jongmense na ŉ beter toekoms moet lei. Niemand, allermins ŉ jongmens aan die begin van haar drome, verdien so ŉ verskriklike lot nie,” het Mkhize gesê. Sy het haar medelye met Morongwa se geliefdes en skoolmaats getuig en gesê die moord op die jong meisie getuig daarvan dat die lewe van vroue en kinders min waarde in die oë van “monsters in ons samelewing” het. Intussen is die huis van ŉ 63-jarige vrou in die omgewing Maandag aan die brand gesteek nadat inwoners haar van heksery en betrokkenheid by die kind se verdwyning beskuldig het. Altesaam dertien mense is vir brandstigting in hegtenis geneem en verskyn môre in die hof, het brig. Motlafela Mojapelo, polisiewoordvoerder in Limpopo, gesê. Mkhize vra vir spoedige optrede teen diegene wat by die moord op Morongwa betrokke was, maar het ŉ beroep op die gemeenskap gedoen om die reg sy loop te laat neem. “So kwaad as wat ons is, moet ons wetstoepassers toelaat om die saak te hanteer sodat ons jongmense weer veilig in hul gemeenskappe kan rondstap,” het Mkhize gesê.